**City Keeltekool OÜ**

**Eesti keele B1-taseme eksamiks ettevalmistav täienduskoolitus**

*Kinnitatud City Keeltekooli pidaja City Keeltekool OÜ poolt 19.07.2024*

**Õppekava nimetus: Eesti keele B1-taseme eksamiks ettevalmistav täienduskoolitus**

**Õppekavarühm: Võõrkeeled ja -kultuurid; Eesti keel võõrkeelena

Õpiväljundid:**

* saab aru põhilisest infost selges tavakõnes tuttaval teemal: perekond, töö, kool, vaba aeg, hobid jne;
* saab aru tekstidest, mis koosnevad sagedamini esinevatest sõnadest;
* oskab ettevalmistuseta vestelda tuttaval või huvipakkuval teemal;
* oskab lihtsate seotud lausetega kirjeldada kogemusi, sündmusi ja kavatsusi;
* oskab lühidalt põhjendada ning selgitada oma seisukohti ja plaane;
* oskab koostada lihtsat seostatud teksti tuttaval või huvipakkuval teemal;
* oskab kirjutada isiklikku kirja.

**Õpingute alustamise tingimused.** B1-taseme kursusel osalemiseks on vajalik sooritada koolitusfirmasisene keeletest, mis tõendab A2-keeletaset.

Olemasolev keeletase määratakse testi alusel, milles kontrollitakse kõiki nelja osaoskust. Keeletaseme määramiseks aktsepteerime kas Innove-s sooritatud keeletesti või koolis sooritatud testi.

**Õppe kogumaht.** Õppe kogumaht on 200 akadeemilist tundi, millest auditoorse töö osakaal on 120 tundi ja iseseisva töö osakaal on 80 akadeemilist tundi. Iseseisva töö käigus kinnistab õppija tunnis õpitut. Iseseisvaks tööks on sõnavara- ja grammatikaharjutused, lühitekstide iseseisev lugemine ja koostamine, dialoogide koostamine, ette antud küsimustele vastamine, uute sõnade õppimine, olemasoleva veebimaterjali kasutamine (<http://www.ut.ee/keeleweb2/>; <http://web.meis.ee/testest/>; <http://www.efant.ee/std/>).

**Õppe eesmärgid.** Õppe eesmärk on keeleoskustaseme B1 saavutamine eesti keeles.

**Õppetöövormid.** Õppetöö toimub nii auditoorses vormis (grupitunnid, keeleklubid, rühmatööd, paaristööd) kui ka klassiväliste tegevuste kaudu. Õppetööd toetavad internetikeskkonnas loodud eesti keele õppimise platvormid. Õppetöö toimub kas klassiruumides või online platvormidel (Zoom, Teams, Google Meets, Skype jne).

**Õppeaja kestus.** Kursust korraldatakse kahes vormis: tavakursuse vormis ehk kaks akadeemilist tundi kaks korda nädalas või intensiivkursuse vormis neli akadeemilist tundi kolm korda nädalas. Tavakursuse puhul kestab õpe 30-32 nädalat ning intensiivkursuse vormis toimub õpe 10 nädalat.

**Õppe sisu:**

**Endast ja teistest rääkimine.** Mina ja minu sugulased. Oma sõprade kirjeldamine. Eluloo kirjutamine. **Inimeste suhted ühiskonnas.** Eri rahvustest inimesed. Tuntud eestlased. Inimestevahelised suhted.

**Igapäevaelu. Kodu ja kodukoht. Eluase ja kinnisvara.** Elukoha kirjeldus. Koduümbrus ja selle kirjeldamine, kodused tööd. Mööbli soetamine. Kodumasinad. Uue korteri valimine ja ost.

**Keskkond, kohad, loodus, ilm.**  Loodus, vaatamisväärsused. Kliima. Ilmateade. Loodusvarad. Keskkonnaga seotud probleemid.

**Kultuur ja keeled, keelte õppimine.** Keeleõppimise nipid. Kodukoha kultuurilugu ja vaatamisväärsused. Riiklikud pühad ja tähtpäevad.

**Haridus. Elukutse, amet ja töö. Töö ja töösuhted.** Hariduse omandamine. Täienduskoolitused. Elukutsed ja tööülesanded. Töökohale kandideerimine. Tööintervjuu.

**Avalikud asutused. Teenindus. Olmeteenused ja kaubandus. Sisseostud ja hinnad.** Vestlused teenindusasutustes: kingsepp, võtmeabi, ilusalong, keemiline puhastus, söögikohad jne. Kaubaliigid, soovitud kauba küsimine, info küsimine kauba hinna, kvaliteedi, omaduste kohta. Kodakondsus- ja migratsiooniasutuses. Päästeamet: hädaabinumbril helistamine ja probleemi kirjeldamine.

**Enesetunne ja tervis. Tervis ja tervishoid.** Tervishoiuasutused. Suhtlemine kiirabiga. Oma tervisliku seisundi kirjeldamine. Ravimisviisid. Ravimid ja nende mõju. Tervislikud eluviisid. Tervis ja tervislik eluviis (toitumine, treenimine).

**Vaba aeg ja ajaviide. Reisimine, transport ja vaatamisväärsused.** Vaba aeg ja harrastused. Reisifirmas. Reisielamused. Eesti vaatamisväärsused.Tee juhatamine. Kultuuriüritused.

**Koolitusmetoodika.** Keeleõppe metoodika ning kasutatavad õpikud/õppevahendid võimaldavad õppijatel õppida eesti keelt tasemel, mis vastab keeleseaduse lisas 1 esitatud Euroopa keeleõppe raamdokumendi keeleoskustasemete kirjelduse B1-tasemele. Keeleõppe fookus on kommunikatiivsel keeleõppe põhimõttel ning arendatakse kõiki osaoskusi ning keelefunktsioone. Õpikutes esitatud teemasid aitavad kinnistada erinevad rollimängud, dialoogid, rühmatöö, väitlusklubid, mängulised sõnaõppekaardid ja ALIAS mängud. Mänguliste piltkaartide kaudu koostavad õpilased jutu ning sellega seoses õpitakse esemete, inimeste, sündmuste kirjeldamist vastavalt sõnavarale. Iga läbitud teema kohta valmistatakse eestikeelsed küsimused, mille õpilane esitab teisele õppijale, kes siis vastab esitatud küsimustele. Tundides kasutame tihti arvutit ja projektorit, et igat õpitud teemat elavdada ajaleheartiklite või videolõikude näitamisega. Tundides õpitud uued sõnad on salvestatud word-i dokumenti ning see dokument saadetakse õpilaste e-mailile peale igat tundi.

**Õppekeskkonna kirjeldus.** Keeltekooli kasutuses on **viis õpperuumi** (20 m2, 18 m2,16 m2, 40 m2 ja 35 m2), mis vastavad tervisekaitse- ja ohutusnõuetele.

Igas ruumis on tahvel, lauad, toolid, nõuetele vastav valgustus, ekraan, videoprojektor või interaktiivne tahvel, kõlarid, CD-mängija, printer, koopiamasin, arvutid, markerid, paberid, pastapliiatsid; õpilastele on kohv, tee ja maiustused. Klientide kasutada on veel köök, klientide laste jaoks mõeldud lastenurk ja terrass suuruses 35 m2.

**Kasutatavad õppevahendid.** Põhiõpikuna kasutatakse **I. Mangus, M. Simmul „Tere taas! Eesti keele õpik B1-B2 tasemele“**; lisaõpikutena kasutatakse L. Kingisepp, M. Kitsnik „Naljaga pooleks“; M. Kitsnik „Eesti keele õpik vene õppekeelega koolile“, Tallinn, 2008; Keeleklikk (<https://www.keeleklikk.ee/et/welcome>); Kutsekeel ([www.kutsekeel.ee](http://www.kutsekeel.ee)); Testest B1-taseme testid (<http://web.meis.ee/testest/>).

**Lõpetamise tingimused ja väljastatavad dokumendid.** Kursuse jooksul sooritab õpilane iga teema lõpus nii suulise kui ka kirjaliku vahetesti. Kursuse lõpus sooritab õpilane kirjaliku lõputesti, kus kontrollitakse nii suulisest kui ka kirjalikust tekstist arusaamist ja grammatika tundmist. Suulise väljendusoskuse lõputest korraldatakse dialoogi vormis, mille käigus kontrollitakse õpilase oskust B1-taseme teemadel vestelda. Tunnistus väljastatakse õpilasele, kellel on nii vahe- kui ka lõputest sooritatud positiivselt ehk vähemalt 60% vastustest on õiged.

**Koolituse läbiviimiseks vajaliku kvalifikatsiooni, õpi- või töökogemuse kirjeldus.** City Keeltekool OÜ pakub täienduskoolituskursuseid eesti keele õppeks tasemel B1. Õpe toimub vene ja inglise keele baasil. Õpetajateks on Ly Leedu, Natalia Samoilova, Gunnel Koba, Katrin Tääker ja Anni Tammemägi. Kõikidel õpetajatel on eesti keele filoloogiaalane kõrgharidus.

**Õpetajate loetelu**

**Natalia Samoilova** – Tallinna Ülikool, eesti keele (kui võõrkeele) ja kultuuriloo õpetaja; bakalaureuse kraad, võrdsustatud magistrikraadiga (diplomi number BC 002029). Natalia Samoilova on töötanud eesti keele õpetajana vene keele baasil viimased 16 aastat nii Narva kui ka Tallinna üldhariduskoolides kui ka keeltekoolides. Natalia on osalenud mitmel eesti keele õpetamise, testimise ja hindamise täienduskoolitusel, mida on korraldanud Tallinna Ülikool, Tartu Ülikool, Tartu Ülikooli Narva kolledž ning Riiklik Eksami- ning Kvalifikatsioonikeskus.

**Ly Leedu** – Tallinna Ülikool (endine Tallinna Pedagoogiline Ülikool), eesti keel võõrkeelena; bakalaureuse kraad (diplomi number BA 003504). Ly Leedu on õpetanud viimased 20 aastat eesti keelt nii gruppidele kui ka individuaalõppe vormis inglise ja vene keele baasil tasemetel A1-C1. Alates 2010. aastast on enamik kursustest ja individuaalõppijatest olnud inglise keele baasil. Ly Leedu on õpetanud keelt nii avatud kursustel, ettevõttesisestel kursustel kui ka erinevate projektide raames (nt “Eesti keele õpe Tallinnas ja Harjumaal kolmandate riikide kodanikele ja kodakondsuseta isikutele”, ”Täiskasvanute koolitus vabahariduslikes koolituskeskustes” koostöös Rahvakultuurikoolitus- ja arenduskeskusega). Alates 2014. aastast on Ly Leedul kogemusi õppijatega, kelle inglise keel on väga nõrk (nt hiinlane, tailane, türklane, jeemenlane). Samuti on Ly olnud seotud MISA projektiga eesti keele õpetamiseks.

**Katrin Tääker** – Tallinna Ülikool (endine Tallinna Pedagoogiline Ülikool), eesti keele ja kirjanduse õpetaja; bakalaureuse kraad, võrdsustatud magistrikraad (diplomi number 998636).

Katrin on õpetanud eesti keelt inglise keele baasil viimased 20 aastat nii keeltekoolides, Tallinna Ülikooli Suveülikoolis kui ka Sisekaitseakadeemias. Katrin on töötanud eesti keele õpetajana nii ettevõtetes kui ka riigiasutustes nagu Päästeamet, Siseministeerium, Kaitseministeerium ja Maksu- ja Tolliamet. Aastal 2009 tunnustati Katrin Tääkerit Siseministeeriumi tänukirjaga tubli töö eest eesti keele õpetamisel ERASMUS programmi raames tulnud välistudengitele. Lisaks eesti keele õpetamisele on Katrin Tääker tegelenud eesti keele korrektuuri ning toimetamisega.

**Gunnel Koba** – Tartu Ülikool, eesti keel võõrkeelena; bakalaureuse kraad (diplomi number BA 014023). Käesoleval ajal on Gunnel alustanud Tartu Ülikoolis magistriõpinguid samal erialal. Gunnel on õpetanud eesti keelt nii inglise kui ka vene keele baasil erinevates keeltekoolides ning olnud keeleklubide eestvedajaks ning projektijuhiks. Gunnel on saanud mentori väljaõppe ning on olnud mentoriks kahele vene gümnaasiumi õpetajale. Samuti on Gunnel Koba osalenud mitmel õpetajate täienduskoolitusel, sealhulgas välislektorite koolitustel. Gunnel on ka keeleklubi Ubin MTÜ juhatuse liige ning eesti keele õpetaja.

**Anni Tammemägi** – Tartu Ülikool, eesti keele ja kirjanduse õpetaja; magistrikraad (diplomi number 005173). Anni Tammemägi on eesti keelt õpetanud inglise keele baasil nii Eestis kui ka Tšehhis, Maseryk’i ülikoolis. Anni on osalenud Eesti Instituudi eesti keele ja kultuuri suveseminaridel ning osalenud Tartu Ülikooli täienduskoolitusel „Eesti keele õpetamine võõrkeelena“.